U-I-52/95
Natisni
Opravilna št.:
U-I-52/95
Datum odločitve:
8. 5. 1997
Objavljeno:
OdlUS VI, 58
ECLI:
ECLI:SI:USRS:1997:U.I.52.95
Akt:
Zakon o sodiščih (Uradni list RS, št. 19/94) (ZS), 132. čl.

Zakon o sodniški službi (Uradni list RS, št. 19/94) (ZSS), 3. odst. 47. čl. in 4. odst. 101. čl.
Izrek:
Postopek za preizkus pobude Damijana Florjančiča za začetek postopka za oceno ustavnosti 132. člena Zakona o sodiščih in za oceno ustavnosti tretjega odstavka 47. člena in četrtega odstavka 101. člena Zakona o sodniški službi ter za preizkus pobud Pavla Budina in Aleša Zalarja za začetek postopka za oceno ustavnosti tretjega odstavka 47. člena Zakona o sodniški službi se ustavi.
Evidenčni stavek:
Ker je pobudnik pobudo umaknil, je Ustavno sodišče postopek preizkusa pobude ustavilo.
Ker je izpodbijana določba zakona med postopkom preizkusa pobud za oceno njene ustavnosti prenehala veljati, je Ustavno sodišče postopek za preizkus pobud ustavilo.
Geslo:
Ustavitev postopka zaradi umika pobude.
Ocena ustavnosti določbe zakona, ki je med postopkom prenehala veljati.
Pravna podlaga:
Zakon o Ustavnem sodišču (ZUstS), 47., 6. čl.
Opomba:
K obravnavani zadevi so bile s sklepom Ustavnega sodišča pridružene zadeve št. U-I-56/95 in U-I-60/95 z dne 20.4.1995 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Damijan Florjančič, Vremski Britof in drugi
Datum vloge:
6. 4. 1995
Vrsta odločitve:
sklep
Vrsta rešitve:
ustavitev
Dokument:
US18304
Dokument v PDF obliki:
U-I-52-95.pdf
87 KB
Prenesite datoteko
U-I-52/95
8.5.1997
S K L E P
Ustavno sodišče je v postopku za preizkus pobud Damijana Florjančiča iz Vremskega Britofa, Aleša Zalarja iz Ljubljane in Pavla Budina iz Mirna na seji dne 8. maja 1997
s k l e n i l o:
Postopek za preizkus pobude Damijana Florjančiča za začetek postopka za oceno ustavnosti 132. člena Zakona o sodiščih (Uradni list RS, št. 19/94) in za oceno ustavnosti tretjega odstavka 47. člena in četrtega odstavka 101. člena Zakona o sodniški službi (Uradni list RS, št. 19/94) ter za preizkus pobud Pavla Budina in Aleša Zalarja za začetek postopka za oceno ustavnosti tretjega odstavka 47. člena Zakona o sodniški službi se ustavi.
O b r a z l o ž i t e v
1. Pobudnik Damijan Florjančič izpodbija 132. člen Zakona o sodiščih (v nadaljevanju: ZS) ter tretji odstavek 47. člena in četrti odstavek 101. člena Zakona o sodniški službi (v nadaljevanju: ZSS). Izpodbijana določba ZS naj bi bila v nasprotju z načeli pravne države, določbi ZSS pa tudi v nasprotju z načelom enakosti pred zakonom.
2. Pobudnika Aleš Zalar in Pavel Budin izpodbijata določbo tretjega odstavka 47. člena ZSS. Pobudnik Aleš Zalar meni, da je določba v nasprotju z določbo 14. člena Ustave, pobudnik Pavel Budin pa zatrjuje tudi njeno neskladnost z 2. členom Ustave.
3. Ustavno sodišče je navedene pobude zaradi skupnega obravnavanja in odločanja združilo.
4. Pobudnik Damijan Florjančič je dne 28.8.1996 sporočil, da pobudo umika, zato je bilo treba postopek za preizkus njegove pobude ustaviti.
5. Prav tako je bilo treba ustaviti tudi postopek za preizkus pobud drugih dveh pobudnikov, vendar iz drugega razloga.
Pobudnika sta s pobudo izpodbijala določbo, ki je urejala plačo podpredsednika sodišča oziroma plačo namestnika predstojnika, tako da jo je izenačila s plačo svetnika sodišča. Z uveljavitvijo Zakona o spremembah in dopolnitvah ZSS (Uradni list RS, št. 8/96), to je 13.2.1996, je navedena zakonska določba prenehala veljati. Uzakonjena je bila nova ureditev, ki v bistvu upošteva navedbe pobudnikov. Z 8. členom navedene novele Zakona je bila uveljavljena nova določitev dodatka za vodstveno funkcijo za predsednike sodišč, prav tako pa je bila spremenjena tudi izpodbijana določba, ki poslej določa, da se podpredsedniku sodišča oziroma namestniku predstojnika plača, določena po 46. členu tega zakona, poveča za dodatek na vodstveno funkcijo, ki znaša 50 odstotkov dodatka, določenega za predsednika oziroma predstojnika sodišča. Ustavno sodišče lahko zakonsko določbo le razveljavi oziroma ima tudi ob ugotovitvi neskladnosti z Ustavo njegova odločitev v tem primeru le učinek razveljavitve. Tako niso izpolnjeni pogoji, pod katerimi bi lahko Ustavno sodišče po določbi 47. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) ocenjevalo ustavnost zakonske določbe, ki je med postopkom za preizkus pobude prenehala veljati. Zato je bilo treba tudi postopek za preizkus navedenih pobud ustaviti.
6. Ustavno sodišče je ta sklep sprejelo na podlagi 6. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, Franc Testen in dr. Lojze Ude. Sklep je sprejelo soglasno.
P r e d s e d n i k
dr. Lovro Šturm